दोन दिसांच्या ह्मा अक्षर उत्सवांत उक्तावण सुवाळो, मानेस्तांचे सत्कार,कवी संमेलनां,परिसंवाद, संस्कृतीक कार्यावळ आनी समारोपाचो दबाजो जालो.नव-साहित्य निर्मिती, लोकवेदाचें अंतरंग,भारतीय भासांतलें आदान-प्रदान,भाशेच्यो शैली आनी हेर विशयांचेर खोलायेन चर्चा परिसंवांदांनी जाली.कोंकणी ज्वलंत प्रस्नाचेर उक्ते बसकेंत भासाभासा जाली.समारोपाच्या सुवाळ्यांत गोंयचे शिक्षणमंत्री,श्री विनयकुमार उजगांवकार आनी कायदे मंत्री श्री.लुईझिन्यु फालैर हांणी सरकाराची कोंकणीकडली भुमिका स्पश्ट केली.सुयोग्य नियोजन आनी उत्कृश्ट आयोजन आशिल्ल्या ह्मा संमेलनांत गोंय,महाराष्ट्र,कर्नाटक आनी केरळ राज्यांतल्या प्रतिनिधींनी व्हड संख्येन वांटो घेतल्लो.
